  Виталий Пронин Кылем арын «Гурт адями» конкурс ялыкумы, ӧм ик малпаллялэ, Вавож ёросысь «Колос» хозяйстволэн кивалтӥсез Владимир Красильников но Алнаш ёросысь «Молодая гвардия» хозяйстволэн кивалтӥсез Михаил Крылов куспын бадӟым вожвылъяськон пуромоз шуыса.Асьсэос та сярысь тодытэк но, оло, улӥзы, но гурт калык, куаразэ сётыса, телефонэз но, Интернетэз но ӟырдатӥз, нош кӧня-кӧня кинюртэмъёсын гожтэт вуиз редакцие! Соин ик кык муртлы «Гурт адями» ним сётытэк ӧм луэ.Алнаш ёросысь «Молодая гвардия» хозяйствоез ӟеч ужамез понна ушъямысь уг дугдыло вылӥ кивалтӥсьёс но. Асангуртэ вуимы но, сюлэм вылын туж шуныт луиз: гуртоос но туж гажало Михаил Александровичсэс. Солэн уго воксё но вылтӥяськон сямыз ӧвӧл. Котькуд ужез ачиз калыкен ӵош лэсьтыны выре - костюмен гинэ уг ветлы. Кылем сӥзьыл зоро улӥз бере, чукиндэрез (гордкушман) утялтыны бусые техникалэн пыремез ӧз луы. Михаил Александрович гуртоослы вазиськиз, кин быгатэ, юрттӥське бакча сиёнэз утялтыны. Сю пала адями бусые потӥз. Пӧлазы ачиз но чукиндэр ишкиз, ява! Эшшо ке котькудзэс дунтэк пӧсь сиёнэн сюдӥз, котькудӥзлы нуналаз 400 манет тыриз. Шайвылэз утялтонэ но котьку пыриське. Калык радъя кариськемысьтыз ик, гуртоос синмасько солы. Али тани, со бызьылэмен, гуртазы черк ӝутӥське.- Михаил Александрович колхоз кивалтӥсь гинэ ӧвӧл, - шуэ Светлана Загибалова. - Со зэмос энцикопедия кадь - ваньзэ тодэ. Котькыӵе юанэн дораз лыкты, кыл куспы пырытэк, пумозяз кылзоз но юрттоз.«Тугоко» фольклор коллективзылы но Сочие калык культуралы сӥзем «Выжыос» фестивале ветлыны соку ик коньдон сётӥз. Кенакъёс отын гран-при басьтӥзы но шумпотонзэс телефон пыр нырысь ик Крыловлы веразы. Гуртоос котьмазэс нырысь ик солы верало.- Кытчы ке совещание мынӥськод ке, ӵемысь кылӥсько: тыныд капчи ужаны, тынад предэд Крылов ук! - шуэ валтӥсь зоотехник Валентина Марданова. - Но Михаил Александровичен артэ возьыт алама ужаны. Со котькуд чыры-пырыез адӟе, тупатскыны куре. Тон отӥ ик ортчид кадь, номыр но син шорад ӧз йӧты. Нош со синйылтэ. Туж секыт луэ ке, шунды но весь уг пишты ук, солы котьку вазиськиськом. Чутрак нокинэ но вӧсь уг кары.- Ву кузя лыктэм сюло-сюрноез но уг вунэты Михаил Александровичмы! Асме озьы сюло-сюрно шуисько. Пенсие потэме бере гинэ Асангуртэ Черепан Петя дӥне улыны лыктӥ. 7 ар луоз ни. Отчыозь Алнашысь ӧй поталля. Выль кен мон татын, - бордаз итӥське Лидия Дроздова. - Огпол бухгалтерие ӧтизы гожтӥськыны тысь басьтон понна. Воксё пайми: колхозазы одӥг нунал но ужамтэ муртлы сётозы шат? Мар шуыса? Абдраменым музъемез ик уг адӟиськы ни - озьы мынӥсько конторае. Пыри. Черепан Петяелы сёто, дыр, тысь, шуисько, мон гуртысьтыды ӧвӧл ук. Бухгалтер валэктэ: тӥледлы но, пе, сёто. Лыктэм муртлы-а, выжыятӥсько. Озьы, озьы, пе. Синъёсы таба быдӟаесь ик луизы паймеменым. Хозяйствоямы сыӵе порядок, валэктӥзы мыным, татын котькуд пенсионерлы тысь висъяло. 7 центнер сётӥзы, ява! Гадям шумпотонэ ӧз тэры ни. Кивалтӥсьлэн ӟечез бордысь потэ со. Колхозаз мон вӧй вылын кадь улӥсько.Нош ачиз Михаил Крылов, Зинаида Рябинина «Удмурт дуннелэсь» кузьымзэ - удмурт дэрем - вылаз дӥсякуз, кепыраз.- Та ӵошатсконады огнам вормысал ке, мыным туж возьыт луысал. Умой со, Владимир Красильниковен ӵош тупамы шуыса. Со мынэсьтым одӥг ареслы егитгес ке но, умойгес ужа. Тазэ мон тодӥсько. Ялан со шоры учкылисько, солэсь бере медам кыльы вал шуыса, - вераз Михаил Александович но отӥяз кылъёс ӧз шедьты ни. - Пуш тыре. Но дунъямзы бере ужам потыны кутске.Дэремзэ но вылысьтыз ӧз кушты ни. Таӵе бадӟым кузьым ӧз лэсьтылэ на вал, шуиз. Удмуртъёс понна удмурт дэрем котьку ик дуно вал. Данъянэ люкаськем адямиос ик капчияк серектӥзы: кудаз меда табере ансамблямы пыриськод? Гуртазы кырӟанъя-эктонъя 10 коллектив.Елена Сараматова Туспуктэм: В. Беломорских. Теги: Гуртадям данъян  